Bandaríska leikaranum Alec Baldwin var sagt að byssan væri óhlaðin sem skot hljóp úr og varð tökustjóranum Halynu Hutchins að bana á fimmtudaginn. Einn reyndasti kvikmyndagerðarmaður Íslands segir að svo virðist sem farið hafi verið á svig við allar reglur um skotvopn á tökustað.
Baldwin og Hutchins voru við tökur á kvikmyndinni Rust í Nýju Mexíkó þegar Baldwin skaut hana með leikmunabyssu. Skotið hæfði einnig leikstjórann Joel Souza en hann var útskrifaður af spítala í gær.
Jen Psaki, fjölmiðlafulltrúi Hvíta hússins, vottaði fjölskyldu Hutchins samúð sína í nótt.
it is obviously a tragedy, the loss of life. Our thoughts and prayers go out to their family members.
Samkvæmt upplýsingum lögreglu í Santa Fe hefur enginn verið ákærður eða handtekinn vegna atviksins en Baldwin hafi sjálfur gefið sig fram og svarað öllum spurningum greiðlega. Þá hafa vitni greint lögreglu frá því að aðstoðarmaður hafi afhent leikaranum byssuna með þeim orðum að hún væri óhlaðin.
Eggert Ketilsson, einn reyndasti kvikmyndagerðarmaður Íslendinga sem komið hefur að myndum eins og Dunkirk, Interstellar og Tenet segir að svona slys eigi ekki að geta gerst.
Þarna virðist hafa verið farið á svig við allar reglur og alls ekki farið eftir reglum um umgengni við skotvopn sem viðgengenst annars staðar, bæði á Íslandi og í Bandaríkjunum.
Þetta virðist hafa verið mynd sem að var fyrir utan þessi verkalýðsfélög sem temja sér þessar reglur.
Greint hefur verið frá því að Hutchins hafi ásamt öðru starfsfólki myndarinnar krafist bættra aðstæðna á tökustað og að hópur þeirra hafi lagt niður vinnu um tíma vegna skorts á öryggi.
Það er yfirleitt leikmunadeildin sem að sér um vopnin og það er sérstök manneskja á vegum leikmunadeildar sem að heitir armourer eða vopnaumsjónarmaður sem að sér um vopnin og ber ábyrgð á því að allt sé í lagi en svo er það fyrsti aðstoðarleikstjóri, leikstjóri og framleiðandi sem bera oft endanlega ábyrgð á að allt fari rétt fram og að það sé tjékkað að allt sé í lagi og annað slíkt.
Einn reyndasti kvikyndagerðarmaður Íslands segir að svo virðist vera sem að farið hafi verið á svig við allar reglur um skotvopn á tökustað þegar leikarinn Alec Baldwin varð tökustjóra að bana. 